ויליאם ספראג השלישי

ויליאם ספראג השלישי (באנגלית: William Sprague III; ) היה תעשיין ופוליטיקאי אמריקאי מרוד איילנד, איש המפלגה הוויגית, שכיהן כחבר ויושב ראש בית הנבחרים של רוד איילנד בשנים 1832–1835, לאחר מכן ועד 1837 כחבר בית הנבחרים של ארצות הברית, כמושל רוד איילנד ה-14 בשנים 1838–1839, וכסנאטור מטעמה בשנים 1842–1844.
ראשית חייו
ויליאם ספראג נולד בקרנסטון שברוד איילנד, כבנם של ויליאם ספראג ושל אנה פוטר. הוא למד לימודים קלאסיים והיה איש עסקים.
קריירה פוליטית
בשנים 1832–1835 כיהן ספראג כחבר וכיושב ראש בית הנבחרים של רוד איילנד, והוביל בו את הקואליציה של המפלגה הדמוקרטית ושל המפלגה האנטי-מאסונית.

ב-1834 נבחר ספראג מטעם המפלגה הוויגית כחבר בית הנבחרים של ארצות הברית, וכיהן בו מטעם רוד איילנד ממרץ 1835 ועד מרץ 1837. בבחירות של 1836 הוא בחר שלא להתמודד על תקופת כהונה נוספת בבית הנבחרים.
מושל רוד איילנד
ב-1838 נבחר ספראג כמושל רוד איילנד ה-14, לאחר שהביס את המושל המכהן, ג'ון בראון פרנסיס ביחס קולות של 3,984 מול 3,504. ב-2 במאי אותה שנה הוא הושבע לכהונתו. ב-17 באפריל 1839 הוא התמודד בבחירות לתקופת כהונה שנייה, וקיבל 2,948 קולות מול 2,771 הקולות של מועמד המפלגה הדמוקרטית נתניאל בולוק ו-457 הקולות של תומאס בורגס. מאחר שלא עלה בידו של אף אחד מהמועמדים להשיג יותר ממחצית הקולות, עבר הבחירה לבית המחוקקים. כשזה כשל גם הוא בבחירת מושל וסגן מושל, הושבע יושב ראש הסנאט, סמואל וורד קינג, כמושל.

במהלך שנת כהונתו היחידה של ספראג עבר חוק לפיקוח על הממשל וניהול העניינים הפנימיים של שבט האינדיאנים נרגנסט, חוק לתיקון החוקים בנוגע לחינוך הציבורי, חוק לרישיונות למכירת משקאות אלכוהוליים, וחוק להזמנת סקר אקולוגי וחקלאי במדינה. בתקופה זו אושר גם קיומו של לוטו לצורך הפקת רווחים למערכת החינוך הציבורי, מונו שלושה נציבים לענף הרכבות, ותוקן החוק בנוגע למאסר עקב חוב.
סנאטור
ב-1842 נבחר ספראג לסנאט של ארצות הברית כדי לאייש את המושב שהתפנה עקב פטירתו של נייתן פ. דיקסון, וכיהן בו מפברואר 1842 ועד ינואר 1844. בעת כהונתו בסנאט הוא שימש כיושב ראש ועדת הכללים והניהול של הסנאט. ב-1848 הוא היה חבר בחבר האלקטורים.
חיים אישיים
הון משפחתו של ספראג הגיע מייצור כותנה וצבעים, והוא לקח חלק פעיל בעסקי המשפחה לאחר רצח אחיו עמשא  ב-31 בדצמבר 1843. במשפט הרצח של האחים גורדון  הוא גילה עניין רב. המשפט הסתיים בשליחת אחד הנאשמים אל הגרדום, והוא נותר שנוי במחלוקת על רקע הרגשות האנטי-איריות שהיו מעורבות בו. ב-2011 הוענקה לנאשם במשפט חנינה שלאחר המוות על ידי מושל רוד איילנד.

בנוסף לעסקי המשפחה, היה ספראג נשיא חברת הרכבות הרטפורד, פרובידנס ופישקיל, ונשיא של שני בנקים.

ספראג היה נשוי למרי ווטרמן, ולשניים נולדו שני ילדים. הוא היה דודו של ויליאם ספראג הרביעי, גם הוא מושל רוד איילנד ה-27 וסנאטור.

ויליאם ספראג השלישי נפטר בפרובידנס ב-19 באוקטובר 1856. הוא נטמן בבית הקברות סוואן פוינט שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1340-1341

קישורים חיצוניים
 ויליאם ספראג השלישי באתר אגודת המושלים הלאומית 

 ויליאם ספראג השלישי באתר The Political Graveyard 


קטגוריה:מושלי רוד איילנד
קטגוריה:מושלי מדינות ארצות הברית מהמפלגה הוויגית
קטגוריה:חברי הסנאט של ארצות הברית מרוד איילנד
קטגוריה:סנאטורים חברי המפלגה הוויגית
קטגוריה:חברי בית הנבחרים של ארצות הברית מרוד איילנד
קטגוריה:חברי בית הנבחרים של ארצות הברית מטעם המפלגה הוויגית
קטגוריה:חברי האספה הכללית של רוד איילנד

הערות שוליים

קטגוריה:אמריקאים שנולדו ב-1799
קטגוריה:אמריקאים שנפטרו ב-1856